  Виталий Пронин 1-тӥ июльысен трос калыко интыосын сурез юыны уг яра ни. Та пумысен Ижын чурытэсь куронъёс пуктэмын. Иж город муниципал кылдытэтлэн ивортэмезъя, одӥг шапык но веръяны лэземын ӧвӧл, кылсярысь, Шор площадьын, М. Горький нимо но С. Киров нимо паркъёсын, Иж тыметлэн ярдураз, Иж город администрацилэн юртэз азьын, Ижысь зоопарк котырын. Макем та алон ужа? Мар каро быдэ вуымтэ пиналъёс 22 час бере? «Комендант часлэн» пайдаез шӧдӥське-а?Быдэ вуымтэ пиналъёслэн бер ӝыт ульчаостӥ калгемзы МВД-ын ужасьёслэсь гинэ йырзэс уг висьыты. Зэмос югдурез ас синмыныз адӟон понна уйин рейдъёсы пота егитъёсын ужанъя министрлэн воштӥсез Галина Юсупова но. Бадӟым кужым сётэ солы городысь «Подросток» огазеяськон. Ӵапак татысь специалистъёс но дышетӥсьёс кыл куто кырыж сюрес вылэ султыны кутскем пиналъёс понна. МВД-ын учётын со тэшкылиос уг сыло на. Но улонзы туж секыт: анай-атайёссы юо, нылпиоссэс уг чаклало, сиёнлы ёрмо. Таӵе югдурын векаса, уноез экеос-дыдыос лушкаськыны кутско, усыкмытӥсь суретъёсын кушласько, юо, жугиськыны мерско.Озьыен, кема ӧвӧл пытсэт сьӧры сюрыны но. Кечат-вамат корт сьӧры медаз шеде шуыса ик, валэктон ужен выро «подростокъёс». Кулэяськисезлы дӥськут но висъяло. Зэм, одӥг-огез ашкынӥз ни: дӥсьсэ миськоно уг кожа, жуг-жаг куянэ ыргалтэ но чылкытэзлы лыктэ. Озьы ке но специалистъёс йыркуръяськонзэс уг возьмато. Тодо уго: пиналъёслы сотэк но шуныт уг тырмы, таин валче шиё будо. Сюлэмзэс небӟытон вылысь быдэ вуымтэослы радъялляло пӧртэм лагерь сменаос, ӵошатсконъёс, интыяло соосты санаторийёсы, возьмато пӧртэм экскурсиос. 18 ар ӵоже ни сыӵе ӟеч ужен выро.Туннэ секыт югдуре сюрем пиналъёс 316 кузя. Ӵапак соос понна кыл куто «Подростокысь» специалистъёс. Огезлэн отысь ужасьлэн бурд улаз - 15-ысен 30-озь пинал. Арнялы быдэ ке но котькудӥз доры вутсконо. Музон рейдъёсы но потано: кин тодэ, оло, выль ашкынэм нылпиос кылдӥзы ни?Сыӵе рейдазы мон но пыриськоно кариськи. Нырысь ик эскеримы Карл Маркс ульчаысь 405 номеро юртын улӥсь 14 аресъем Славаез. Таид ас вакытаз клей зынъяны кутскылӥз. Та сямызлэсь валэктон ужъёс нуэм бере куштӥськиз кадь. Но табере школаын эшъёсызлэн кисыосазы пыралля, жугиськон мытылэ.Кема йыгаськем бере ӧс мырдэм усьтӥськиз. Сьӧрысьтыз адямиез ӧз мычиськы на, кӧш зын ныре шуккиз ни, матькетэмез но чузъяськиз. Мар, пе, тӥледлы весь кулэ. Лапег юэм кышномурт-анай нош матькетӥз. Кӧня пол, пе, ветлоды на, жоб кылзэ ӧз жаля. Но та семья понна кыл кутӥсь Александр гань-гань кылзӥз. Собере гинэ буйгатӥсь куараен юаз, кытын Славик шуыса. Дыр 15 минуттэк 22 час. Ӧз берты на, пе. Тазэ ивортӥз гинэ, кышномурт нош урмиз. Тодэ уго: анай луон сярысь правооссэ талан пумысен документъёс дасяло. Юон сяна, кышномуртлы номыр кулэ ӧвӧл. Квартираяз шпалерез гинэ но ӧвӧл. Но Славалэн мумиз опекаысь специалистэз донгаса ик поттэм. Пие понна чыртыме вандо, шуэм.Кышномурт матькетонзэ тодаз вайиз. Пельёс ик шуязы ни кылзыса. Александр дорозь гинэ соос уг вуо кадь - одӥг йырсиез но уг вырӟы. Солэсь ортчыт - небытак вераське, юалляське: пиды, пе, берло дыре кудӟыса берталляз-а? Талэсь куаразэ кылыса, тордӥга буйга. Паймоно кадь: йырсазьыз воксё сураськем ни - уг тоды ни, арня я кык нунал ортчиз, но пиез, зэмен ик, пыд йылаз мырдэм сылӥз.Славаез утчано. Тазьы ялӥз Александр, 405 номеро юртысь потыкумы. Оло, яратоно Металлургысь трамвай кульчоын эшъёсыныз лошъяське. Отӥ котырскимы - нокинэз ӧвӧл. Мукет егитъёсты но эскеромы шуыса, васькимы С. Киров парк доры.Киров нимо паркын егитъёс шулдыръясько ни вал. Кинэ гинэ эн пумита - кияз сур ӟенеликен. Огез шумпоттӥз: пӧлазы быдэ вуымтэос ӧвӧл. Пляж пыртӥ потыку но, соос ӧз пумиське. Но татын жугиськись егитъёсты кырмимы но соосты люконэ пыриськоно луимы. Огез валэктыны выриз ик: диплом туннэ басьтӥм, ог-огмылэсь дунне шоры учконмес ӧм валалэ. Мыжыкъёсын валалом кожаллям, шӧдске.Набережной пала вуэм бере ни сюлэм пирсэкъяны кутскиз. Угось адӟиськыны ӧдъязы еж ымныръёс. Малы татчыозь дорады ӧвӧл на шуыса юамлы, мар вазьыны уг тодо. МВД-ысь Лиана Яковлеваез адӟыса, чыртызы ик вакчия кадь. Али ик бертом, шуо но кошкыны дырто.Огез агай воксё но пичи вынзэ сьӧраз кутэм. Асьсэос капчиямынэсь ни. Пиёклы бен ӟузьыны сётӥллямтэ ик. Но агаезлэсь кылзэ юамы, паспортсэ возьматыны косӥмы. Валэктӥмы: таӵе бер тэшкылиослы юмшаны уг яра ни. Та пумитэ агаез серем кариз: машинае, пе, пуксьы но эн пота ни, дорад кадь астэ отын возь.Со куспын Галина Юсупова тодаз вайиз рейдысь учырзэ:- Кылем арын Иж тымет дуртӥ ортчиськомы. Март толэзь. Шуныт сётӥсь бадӟымесь гумыос доры вуыны кутскимы но ог-огмылэсь паймыса юаськомы: мар отын парус кадь шонаське? Матэгес вуим но долкамы. Гумыос вылэ картонлэсь, пуослэсь пуны кар выллем ӝутэмын. Котыраз гозыос ошылэмын. Соос вылын тӧлъя веттасько кутэтъёс. Йӧнала миськытэк, паньсаськем басма юдэсъёс пурысьтаны кутскемын ни. Пыдйылчиос простыня интые кутӥллям шат таосты? Юанлы валэктон утчаса, ӧм вуттэ, пель сьӧрамы кылӥськиз нуны бӧрдэм куара. Мырдэм векась коробка пушкысь чузъяськиз со! Собере ик кылӥськиз буйгатэм кура: чалмы ни! Йырмес пушказ месӥмы но: 26 аресъем анай 1 но ӝыны аресъем дыдылэн ымаз кырсь но буш бутылкаез донгыны выре. Рос-прос дӥсямын но ӧвӧл. Ми зӧк дӥсьёсын но уй кезьытлы ум чидаське ай. Йырмес мукет пала берыктӥмы но: сэргын изе песянай. Тордэмын. Ваньзэсты кутӥмы но, машинае пуктыса, келямы эмъяськон юртэ. Та семьяез картэз ураме улляса поттэм. Опекая но попечительствоя ёзын ужасьёс, валамон ни, нылзэ талазы.Ярам, вань кырмемъёс чалмытак машинае пуксьысалзы ке. Ӵыжаськисьёсыз но вань ай. Туэ Буммашысь 8 аресъем пияшез кырмиллям. Кураськыса сылэ. Долӟемын. «Подростокысь» специалистъёс валэктӥзы: ми тыныд юрттом. Нош соиз пегӟыны кутскиз. Кырмизы. Специалистъёслэн вылазы нокыӵе формазы ӧвӧл бере, артэ ортчись бадӟымъёс малпазы: таос экеез маке карыны малпало. Котыртӥзы, лэзьыны косо, керето, валэктэмез уг ик кыло. Машина вуэм бере гинэ синйылтӥзы: Иж администрацилэн пусэз. Ялан пыдын вамышъяса, Невский переход доры нуись тубатъёс кузя тубыны ӟигар ӧвӧл ни. Кытӥ-отӥ векчи зор шапыкъёс усьыны выро. Чебер набережноез но адӟем уг поты ни. Малпан одӥг: ӝоггес доре, небыт валесэ вуоно. 12 час уй ни.«Подростокысь» специалистъёс арнялы быдэ городысь пӧртэм ёросъёсты котыръяло. Уждунзы нош серемес - 6-8 сюрс манет. Огез возе соосты: городэз чылкытгес кароно ашкынэм пиналъёслэсь но бадӟымъёслэсь.Александр шуак ишкалскиз но, кытысьтыз ке ӟигар шедьтыса, бызьыны кутскиз. Сьӧраз - мукетыз дышетӥсь. Переход дорын олокытчы пеймытэ ышизы. Дас витё минут ортчыса, берен вуизы ик. Лулӟизы: ыштӥмы. Карл Маркс ульчаысь Слава пияшез адӟиллям вылэм. Сое кутыны тыршыса, озьы уйиськиллям.Оло, переходын мукет ёзъёсыз но калтырто. Тапалась соборъёс дорын соос кураськыса сылыны ярато. Шумпотымон: быдэ вуымтэосты татын ӧм кырме ни. Но ужась ларёкъёс дорысь курытэзлы сылӥсь черодъёсты адӟыса, долкамы. Формаен Яковлеваез адӟыса, басьяськисьёс ӝоггес гылӟыны выро.- 22 часысен 10 часозь курытэныз вуз карыны уг яра шуыса, законэз тодӥськод-а? - огез вузчи доры матэктӥз Яковлева.- Кузё кышное шуиз: 5 процентъем пивоен туннэ вузаськыны яра, - гань-гань валэктӥз соиз.- Документъёстэс вае.- Ӧвӧл.- Кызьы документъёстэк ужаськоды? Санитарной книжкады но ӧвӧл шат?- Мон туннэ одӥг адямиез гинэ воштӥсько. Ачим мон Ижысь нянь пыжонъя 3 номеро заводын тыршисько. Отын книжкае. Копизэ гинэ возьматӥ кузёлы. Сое но кияз басьтӥз. Простить каре монэ, уг ни вузаськы.- Кӧня часозь татын тыршиськод?- Куинёзь. Куддыръя витёзь.Телефон номерзэ, фамилизэ Яковлева куриз но, вузчи воксё ыштӥськиз. Олокӧня пол простить каре, шуиз. Али ик, пе, укноям ялон гожто: сурен вуз уг кариськы. Ма, сурен вуз уг кары ке, солы воксё пытсаськыса бертоно ни - юон сяна, ӝажыос вылаз номыриз но ӧвӧл. Нош со кылиз на. Переходысь потэммы бере дораз нош ик вузлы черод люкаськиз.Ярам, сур гинэ луысал ке. Мукет ларёк доры султӥ но сурлэсь курытсэгес курыны кутски. Нокыӵе кариськытэк, тӧдьы йырозэ вузазы. Административной кыл кутон улэ кыскозы, 50 сюрс манет штраф тырытозы шуыса, вузчиос уг кышкало. Собыдӟа уксёез соос арня куспын гинэ но потто. Озьыен, законэз юнгес кароно. Шуом, лушкаськисьлэсь кизэ ӵогизы ке, со мукет кизэ кузь лэземезлэсь азьвыл ик малпаськоз. Оло, татын но штрафлэсь быдӟалазэ йылтоно. Сотэк толыкез уз луы. Тазьы малпай ни изьыны выдэме бере, 1 час вуыку.Елена Сараматова. Теги: Иж Полиция  